

Ziņa presei 06.10.2022

**Aktualitātes lauku tūrisma nozarē**

**Lauku tūrisma asociācija “Lauku ceļotājs” apkopojusi šī gada tendences lauku tūrismā un prognozes nākamajai sezonai. Pagājušās vasaras galvenā tendence – pasākumu tūrisms. Gaidāmajā ziemā taupības režīms ieviesīs korekcijas, taču tūrisma uzņēmēji turpinās strādāt un gaidīs viesus.**

**Pagājušās sezonas iezīmes**

LLTA “Lauku ceļotājs” veiktā uzņēmēju aptauja atspoguļo šī gada norises lauku tūrisma nozarē:

* 31.5% aptaujāto naktsmītņu atzīst tūristu skaita sazinājumu, salīdzinājumā ar pagājušo gadu. 23% naktsmītnēs nemainīgs tūristu skaits, bet 26.7% naktsmītnes pieredzējušas tūristu skaita pieaugumu;
* Pārsvarā tika apkalpoti dažādi pasākumi: kāzas, jubilejas, uzņēmumu pasākumi, sporta pasākumi, bērnu nometnes.
* Jūnijā un jūlijā krasi samazinājies vietējo Latvijas apceļotāju skaits, jo arvien spēkā ir tendence izmantot ceļošanas iespējas uz ārvalstīm. Augustā un septembrī vietējie tūristi atgriezušies.
* Ārvalstu tūristu skaits šogad bijis ļoti mazs.
* Saīsinājies lauku naktsmītnēs pavadīto nakšu skaits no 2-4 naktīm uz tikai 1 nakti. Vispār nav ilglaicīgo nakšņotāju, kas ir 1 nedēļa vai ilgāk.

**Uzņēmēju plāni tuvākajai nākotnei**

* Paaugstinoties izmaksām, 70% aptaujāto uzņēmēju plāno celt cenas par vidēji 20%. Iepriekšējos gados daudzi no viņiem cenas nav cēluši, vai darījuši to minimāli, taču šobrīd tas vairs nav iespējams.
* 30% aptaujāto uzņēmēju cenas celt neplāno.
* Ēdināšanas pakalpojumiem cenas varētu celties vidēji par 30%.
* Vasara ir devusi iespēju veidot nelielus uzkrājumus, taču uzņēmēji plāno gaidāmo ziemu strādāt taupības režīmā, vēl rūpīgāk plānot izdevumus un pielāgoties situācijai. Ar lielākām bažām ziemu gaida mazie ražotāji – maizes cepēji, alus darītavas un citi, kuru darbību ietekmēs elektroenerģijas cenas.

**Ko var sagaidīt ceļotāji un atpūtnieki laukos**

* Joprojām notiek ļoti daudz pasākumu, tādēļ saimnieki iesaka rezervēt laicīgi. Tas attiecas gan uz telpu, gan svinību galdu pasūtījumiem. Šobrīd rezervācijas notiek arī jau nākošajam gadam.
* Vispārējā enerģijas taupīšanas laikā laukos būs siltāk kā jebkur citur - te ir dzīva uguns kamīnā, ar malku kurināta pirtiņa. Piesakoties laicīgi, arī telpas būs iesildītas, lai nevienam nav jāsalst.
* Arī rudens ir lielisks laiks atpūtai laukos - tā ir izaugsmes un veselības sezona, kurā baudīt rudens ražas labumus, aizceļojošo putnu vērošanu, pirts rituālus un pastaigas dabā. Ikviens ir gaidīts!

“Lauku ceļotāja” biedri – tūrisma uzņēmēji tiksies ikgadējā kopsapulcē šī gada 30. novembrī viesu namā ZEIT Līgatnē, lai pārrunātu plānus un ieceres, vienotos par kopīgu pozīciju – ko sagaidām no jaunās valdības un kādu sadarbību piedāvājam.

Asnāte Ziemele

LLTA „Lauku ceļotājs”

T: 29285756